text: Et års fængsel for at transportere et millionbeløb i hashsag
  17 september 2018 kl. 08.39
  Det koster en 22-årig mand fra Horsens et år i fængsel, at han var pengebud i en stor narkosag og transporterede en million kroner.
  Den 22-årige blev anholdt som et led i optrævlingen af en større narkoring, der har sit udspring i Horsens og Aarhus med tråde til flere europæiske lande.
  Betjente fra Særlig Efterforskning Vest holdt i forbindelse med en længere efterforskning øje med manden, og de observerede en dag i februar, at manden overleverede en pose med de mange kontanter til en anden mand.
  Den 7. marts blev den 22-årige anholdt, og torsdag stod han så i Retten i Aarhus. Her erkendte manden, at han havde afleveret en pose med omkring en million kroner til en anden mand, selvom han vidste, at pengene stammede fra narkokriminalitet.
  Retten takserede den 22-åriges virke som pengebud til et års ubetinget fængsel. Han modtog dommen.
  Den mand, der modtog posen med penge, blev også anholdt i marts og sidder fortsat varetægtsfængslet i sagen
  